Ellei antibioottien käyttöä suitsita ja uutta lääkettä kehitetä, voi tavallisista tulehduksista tulla tappavia asiantuntijoiden mukaan.

Tutkijat varoittavat bakteerikannan leviämisestä, johon ei enää tepsi edes ”viimeisenä vaihtoehtona” pidetty antibiootti.

Asiasta kertoo sanomalehti The Guardian.

Tutkijat kertoivat American Society for Microbiology -kokouksessa havainneensa, että geeniä nimeltä mcr-1 sisältävä bakteeri on levinnyt maailmalla huolestuttavaa vauhtia.

Geeni löydettiin vasta puolitoista vuotta sitten.

Hälyyttävän tutkijoiden viestistä tekee se, että mcr-1-geeni tekee bakteerista vastustuskykyisen antibiootti kolistiinille, johon lääkärit ovat tähän mennessä turvautuneet vihoviimeisenä vaihtoehtona, silloin kun mikään muu ei enää tepsi.

Tilanne on niin paha, että Englannin korkein lääkintäviranomainen Sally Davies on sanonut maapallon joutuvan kohtaamaan antibioottien ajan lopun.

Davies peräänkuuluttaa toimia, joilla estetään antibioottiresistenssin leviäminen.

– Ja ellemme löydä keinoja tuottaa uudenlaisia antibiootteja, saatamme palata aikaan, jolloin rutiinioperaatiota, tavalliset haavat ja tulehdukset voivat olla todellisia uhkia elämälle, Davies sanoo.

Kolistiinin käyttöä tuotantoeläimissä haluttu rajoittaa

”Antibioottien viimeinen vaihtoehto” eli kolistiini kehitettiin jo 1950-luvulla.

Sitä on käytetty tuotantoeläimiin vuosien varrella. Viime vuonna Euroopan lääkevirasto suositteli kyseisen antibiootin käytön rajua vähentämistä. Helsingin yliopiston tiedottamassa suosituksessa kerrotaan, että Suomessa kolistiinia ei käytetä tuotantoeläimiin toisin kuin monessa muussa Euroopan maassa.

Aasiassa kolistiinin käyttö eläimiin on ollut Guardianin mukaan erittäin yleistä, mutta sitä on pyritty suitsimaan viimeisen vuoden aikana.

Antibiootille resistentti bakteerikanta on saattanut kehittyä nimenomaa tuotantoeläinten bakteereissa, kun eläimiä on lääkitty kolistiinilla. Sen jälkeen resistentti bakteeri on voinut siirtyä ihmiseen.

Kiinassa tuotantoeläimille kolistiinia käytetään erittäin paljon, Helsingin yliopiston tiedotteen mukaan. Ensimmäiset havainnot siirtyvästä kolistiiniresistenssistä tehtiin Etelä-Kiinassa.

”Tavallisista tulehduksista voi tulla tappavia”

Poliitikot, tieteilijät ja terveysviranomaiset ympäri maailmaa kokoontuvat tällä viikolla Berliiniin keskustelemaan toimintasuunnitelmista antibioottiresistentin bakteerin leviämistä vastaan.

The Guardianin mukaan tällä hetkellä vuosittain 700 000 ihmistä kuolee lääkkeille vastustuskykyisiin tulehduksiin maailmassa. Vuonna 2050 luku saattaa olla jo 10 miljoonaa.

Tutkijoiden mukaan kyseessä on yksi vakavimmista ihmiskuntaa uhkaavista vaaroista, sillä vastustuskykyisten bakteerien leviäminen voisi tehdä tavallisista leikkauksista, kuten vaikkapa umpilisäkkeen poistosta tai sen jälkihoidosta vaarallista.

– Tavallisista tulehduksista voi tulla tappavia, sanoo Jonathan Pearce, Iso-Britannian Lääketieteellisen tutkimusneuvoston infektioista ja immuunipuolustuksesta vastaava johtaja.

Syyllinen on antibioottien liikakäyttö

Vastustuskykyisen bakteerikannan leviämisen taustalla on tutkijoiden mukaan antibioottien ja lääkkeiden liiallinen käyttö sekä lääkeyhtiöiden kyvyttömyys kehittää uusia lääkkeitä tulevaisuutta varten.

Guardianin mukaan lääkärit määräävät antibiootteja ja lääkkeitä jokaiseen vaivaan, mitä potilas valittaa – ja se on ongelmallista. Matkustelu ja turismi liikuttavat bakteerikantoja ja lisäksi antibiootteja käytetään karjan kasvattamisessa ja kalankasvattamoilla, mikä johtaa lääkeaineiden päätymisen vesistöön.

Mutta peli ei ole vielä menetetty. Tutkijat toivovat jonkinlaisen ratkaisujen löytyvän uudenlaisten lääkkeiden kehittämisestä ja antibioottien liikakäytön suitsimisesta.

– Loppujen lopuksi ongelma ei ole niin iso. Ainoa mitä tarvitaan on se, että ihmiset käyttäytyisivät eri tavalla, sanoi Guardianin haastattelema Lordi Jim O’Neill, jolta julkaistiin vuosi sitten Iso-Britannian hallinnolle tehty raportti aiheesta.